Diari Oficial de la Generalitat Valenciana


Sumari del DOGV 9537, del 20-02-2023 (2023/1501)

RESOLUCIÓ de 17 de gener de 2023, del director general de Qualitat i Educació Ambiental, per la qual es formula la declaració d'impacte ambiental del projecte de centre de tractament i descontaminació de vehicles al final de la seua vida útil, al terme municipal d'Elda. Expedient: (2567046) 044-2022-AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9537

Data del DOGV
:   20-02-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/1501


Data del document
:   17-01-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 17 de gener de 2023, del director general de Qualitat i Educació Ambiental, per la qual es formula la declaració d'impacte ambiental del projecte de centre de tractament i descontaminació de vehicles al final de la seua vida útil, al terme municipal d'Elda. Expedient: (2567046) 044-2022-AIA. [2023/1501]  
«Declaració d'impacte ambiental  
Expedient: (2567046) 044-2022-AIA.  
Títol: Centre de tractament i descontaminació de vehicles al final de la seua vida útil.  
Promotor: Bonanza Cat Desguaces y Grúas, SL.  
Òrgan substantiu: Ajuntament d'Elda. Expedient 11110/20.  
Localització: carrer Benelux, 2, polígon industrial Campo Alto, Elda.  
NIMA: 9778056337.  
  
Antecedents i descripció del projecte  
Bonanza Cat Desguaces y Grúas, SL, promou un projecte de tractament i descontaminació de vehicles al final de la seua vida útil (VFVU) al carrer Benelux, 2, polígon industrial Campo Alto d'Elda. El promotor disposa de codi NIMA 8085697287 en les instal·lacions per a xicotet productor de residus perillosos (RP) i no perillosos (RNP).  
  
L'activitat es desenvoluparà en una parcel·la de 1.956 m² de superfície, segons el projecte, que disposa d'una nau industrial ja construïda de 890 m², estructura i coberta metàl·liques, paraments de bloc de formigó i solera impermeable. La parcel·la està pavimentada i se situa en un polígon industrial que disposa d'accessos asfaltats i els serveis públics necessaris per al funcionament de l'activitat.  
El centre autoritzat de tractament (CAT) es diferenciarà en quatre zones: (1) recepció, (2) descontaminació i desmuntatge, (3) emmagatzematge de peces reutilitzables i (4) emmagatzematge de vehicles descontaminats. Les tres primeres se situaran a l'interior de la nau tancada i coberta. La zona de recepció estarà perimetrada amb una arqueta estanca connectada amb la xarxa de recollida de vessaments de la zona de descontaminació formant un sistema tancat i estanc. Les dues zones estaran dotades de paviment impermeable i de pendents que dirigisquen els abocaments cap als punts de recollida (arquetes cegues). Els vehicles descontaminats s'emmagatzemaran a l'exterior de la nau en estructures de suport de 2 i 3 alçàries, incloent-hi la teulada. S'evitarà que l'apilament supere l'alçària de la tanca que envolta la instal·lació.  
En el CAT es duran a terme les operacions de recepció, descontaminació i desmuntatge dels VFVU de manera que es fomente la reutilització i el reciclatge al màxim dels seus components, d'acord amb el que s'estableix en la legislació vigent. El procés de descontaminació es basa a extraure i retirar de forma controlada els residus perillosos i no perillosos. Els residus obtinguts se situaran en la mateixa zona on hagen sigut generats, en contenidors i en depòsits adequats a les seues característiques fins al seu lliurament a empreses autoritzades per al seu reciclatge o valorització final; alguns d'aquests (gasolina, gasoil, etc.) seran reutilitzats en aquest centre. En particular, els residus susceptibles de generar vessaments s'instal·laran sobre cubetes estanques. Els components reutilitzables (pneumàtics en bon estat, motors, para-xocs, etc.) s'emmagatzemaran en prestatgeries, degudament identificats, per a la seua comercialització en el centre.  
La llista dels codis LER de residus per als quals se sol·licita l'autorització de gestor descrita en la documentació tècnica és la següent: 13 01 (olis hidràulics), 13 02 (olis de motor, de transmissió mecànica i lubrificants), 13 07 01, 13 07 02, 15 02 02, 16 01 03, 16 01 06, 16 01 08, 16 01 09, 16 01 10, 16 01 11, 16 01 13, 16 01 14, 16 01 17, 16 01 18, 16 01 19, 16 01 20, 16, 01 21, 16 06 01, 16 06 02, 16 08 01, 19 08 10, 20 01 21, 20 03 01.  
La relació de maquinària que intervindrà en el procés industrial és la següent: elevador de vehicles, pala retroexcavadora per al tràfec de mercaderies, eines per al desmuntatge i equips de depuració d'aigües. La capacitat de tractament anual prevista per a la instal·lació és de 504 VFVU.  
Tramitació administrativa  
Amb data 02.03.2022, l'òrgan substantiu va sol·licitar a aquest òrgan ambiental l'avaluació d'impacte ambiental ordinària del projecte. L'expedient es va completar amb la documentació aportada per l'òrgan substantiu amb dates 08.07.2022 i 13.07.2022. Consten els documents següents:  
- Sol·licitud d'avaluació d'impacte ambiental del promotor, de data 03.11.2020.  
- Estudi d'impacte ambiental, de 30.04.2020 i annex de 06.05.2022 (ESIA).  
- Projecte tècnic d'obertura, de 26.10.2020, amb els annexos següents: estudi de la repercussió del projecte en el medi ambient, estudi de les mesures de protecció contra el foc, plànols i document de síntesi de l'ESIA.  
- Certificat de compatibilitat urbanística, de 10.04.2019, de caràcter favorable.  
- Certificat de la informació pública realitzada, de 02.09.2021.  
D'acord amb el certificat remés, l'òrgan substantiu va realitzar la informació pública de l'expedient mitjançant publicació de l'edicte en el Butlletí Oficial de la Província d'Alacant número 50, de data 15.03.2021, i en la seu electrònica de l'ajuntament sense que, transcorregut el termini de trenta dies hàbils concedit, s'hagen presentat al·legacions sobre aquest tema.  
  
Consideracions ambientals  
El Pla parcial industrial Campo Alto del municipi d'Elda va ser aprovat pel Ple de l'Ajuntament en sessió realitzada el 16.12.2008 (Butlletí Oficial de la Província de 18.03.1982). L'activitat es desenvoluparà en sòl urbà industrial. És compatible amb el planejament urbanístic i amb les ordenances municipals, d'acord amb el certificat de compatibilitat urbanística que consta en l'expedient.  
Consultada la cartografia de la infraestructura valenciana de dades espacials, s'observa que la instal·lació no es troba en l'àmbit de la Xarxa Natura 2000 ni d'altres espais naturals protegits. El polígon industrial Campo Alto es troba al peu de la forest Bolón, catalogada com a zona rural protegida municipal.  
Com a alternatives al projecte, l'ESIA planteja l'alternativa 0, de no actuació, i la ubicació en sòl no urbanitzable. Justifica la solució adoptada pels impactes positius sobre el medi ambient que suposen la gestió d'aquests residus i la generació de llocs de treball, a més d'estar emplaçada en sòl urbà industrial, en una nau de dimensions adequades amb bons accessos i amb els serveis d'altres indústries complementàries pròximes.  
L'ESIA inclou una descripció del projecte i de l'inventari ambiental de la zona. S'identifiquen les accions del projecte susceptibles de causar impactes ambientals significatius únicament en la fase de funcionament de l'activitat, perquè la instal·lació es troba ja construïda. En el cas de desmantellament i tancament, els residus s'entregarien a gestors autoritzats. Els factors del medi ambient que es consideren susceptibles de patir impactes són: l'aire, el canvi climàtic, les aigües superficials, les aigües subterrànies, el sòl i el medi socioeconòmic. S'inclou un apartat per a valorar els riscos ambientals derivats de la vulnerabilitat del projecte.  
Existeix sòl forestal ordinari i estratègic segons el Pla d'acció territorial forestal de la Comunitat Valenciana (PATFOR) a una distància inferior a 100 m de la instal·lació. L'ESIA valora el risc d'incendi forestal, a causa de l'existència d'equips i materials potencialment perillosos per la seua combustibilitat, tendència a l'explosió o generació de núvols contaminants. El projecte tècnic inclou un estudi de mesures de protecció contra el foc aplicables al local en compliment del Reial decret 513/2017, de 22 de maig, pel qual s'aprova el reglament instal·lacions de protecció contra incendis i Reial decret 2267/2004, de 3 de desembre, pel qual s'aprova reglament de seguretat contra incendis en els establiments industrials. No obstant això, atesa la proximitat a terreny forestal, resulta d'aplicació el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució de treballs que es realitzen en terreny forestal o en els seus voltants. Per això, el promotor prendrà totes les precaucions relatives a evitar originar incendis forestals amb el compliment de les mesures preventives que s'indiquen en els plànols de prevenció d'incendis que l'afecten.  
La instal·lació es troba en zona afectada per envolupant de perillositat per inundació de la demarcació hidrogràfica del Xúquer i perillositat geomorfològica (vessaments) segons la normativa del Pla d'acció territorial sobre prevenció del risc d'inundació a la Comunitat Valenciana (PATRICOVA). L'ESIA analitza el risc de causar impactes ambientals significatius a causa d'aquestes afeccions i indica que, pel fet que limita amb la Rambla del Derramador, tot el polígon industrial es troba afectat i disposa d'un Pla parcial aprovat, amb mesures per a reduir el risc d'inundació que seran aplicables a l'activitat. En coherència amb el que s'estableix en l'article 20 de la normativa del PATRICOVA, l'Ajuntament d'Elda té la competència per a analitzar, establir i comprovar el compliment dels condicionants que hagen d'establir-se en el sòl urbà afectat per inundabilitat. Per això, verificarà la incidència de la inundabilitat i analitzarà les actuacions de defensa contra inundacions que s'hagueren dut a terme a la urbanització del sector industrial i, en funció d'això, determinarà la procedència de l'autorització de l'activitat o d'imposar, si escau, condicions d'adequació de la instal·lació davant del risc d'inundació existent i, especialment, pel que fa a l'emmagatzematge dels residus perillosos i altres materials contaminants.  
  
Segons el projecte, no existeix maquinària ni procés susceptible de generar boires ni pols en suspensió. El local disposa de la ventilació adequada i la maquinària que s'instal·le disposarà de la normativa vigent en matèria de seguretat i salut. Es tracta d'una activitat no susceptible de produir molèsties per sorolls i vibracions. Les emissions contaminants a l'atmosfera podrien derivar-se dels gasos fluorats d'efecte d'hivernacle que contenen els sistemes d'aire condicionat dels VFVU. Segons l'ESIA, no es produiran impactes negatius significatius perquè aquests sistemes o bé arriben trencats i per tant buits o, en el cas d'estar en bones condicions, es retiraran completament, sense manipulació ni trencaments, per personal qualificat. Cal assenyalar que la relació de maquinària del projecte no concreta els equips que intervindran en la descontaminació del VFVU (sistemes d'aspiració/extracció de fluids, etc.). La instal·lació haurà de complir els requisits tècnics establits en la normativa reguladora d'aquest tipus de centres. A més, l'activitat es considera com a potencialment contaminadora de l'atmosfera, de conformitat amb la Llei 34/2007, de 15 de novembre, en estar inclosa en el Catàleg d'activitats potencialment contaminadores de l'atmosfera.  
  
L'ESIA valora la possibilitat de contaminació del sòl i de les aigües en cas d'abocament accidental de les substàncies contaminants procedents dels VFVU. Per a previndre els impactes ambientals negatius, la instal·lació disposarà de sistemes per a la recollida d'abocaments en arquetes cegues, segons el que s'ha descrit anteriorment. Disposarà d'equips per a la recollida immediata dels vessaments accidentals que puguen produir-se. El personal rebrà formació adequada que permeta el seu maneig correcte. L'emmagatzematge d'RP se situarà sota coberta, sobre paviment impermeable, amb sistemes de retenció d'abocaments i vessaments. La neteja de les instal·lacions es farà en sec. L'ESIA no preveu mesures correctores per a minimitzar la contaminació de les pluvials recollides en la zona exterior. Per això, tota la zona exterior, destinada a l'emmagatzematge de VFVU, dotada de solera pavimentada, disposarà de pendents i reixetes per a dirigir les aigües pluvials recollides en la superfície cap a un equip de tractament d'aigües abans d'abocar-les a la xarxa de sanejament del polígon. Periòdicament, es procedirà a la neteja i buidatge d'aquest equip de tractament i de la resta dels sistemes de recollida d'abocaments, mitjançant gestors autoritzats. La zona de bateries comptarà, en cas d'accident, amb mitjans per a neutralitzar l'electròlit allí mateix o en un lloc pròxim.  
L'ESIA indica que s'establirà un programa de vigilància ambiental a fi de garantir el compliment de les mesures correctores i protectores proposades i el seguiment i control de la seua eficàcia. Serà realitzat per personal qualificat encarregat de supervisar el seguiment. Inclourà la recollida i anàlisi de dades amb la finalitat d'identificar els sistemes afectats i definir els tipus d'impacte.  
  
Consideracions jurídiques  
El projecte està subjecte a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb el grup 6.c.1 de l'annex I, del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'impacte ambiental i modificat pel Decret 32/2006, de 10 de març.  
L'expedient ha observat els tràmits previstos en la secció 1a, capítol 2, del títol 2, de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tant, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte de Centre de tractament i descontaminació de vehicles al final de la seua vida útil, promogut per Bonanza Cat Desguaces y Grúas, SL, al carrer Benelux, 2, polígon industrial Campo Alto, Elda (Alacant) sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i l'altra documentació que consta en l'expedient i de conformitat amb les condicions següents:  
1. Respecte a la llista definitiva de residus admissibles, quedarà limitada per l'abast de l'autorització sectorial, entre les proposades pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. S'haurà de complir el que es disposa en el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
3. L'Ajuntament d'Elda verificarà la incidència de la inundabilitat determinant la procedència de l'autorització de l'activitat o d'imposar, si escau, condicions d'adequació de la instal·lació davant del risc d'inundació existent, especialment, pel que fa a l'emmagatzematge dels residus perillosos i altres materials contaminants.  
  
4. L'activitat es considera com a potencialment contaminadora de l'atmosfera, de conformitat amb la Llei 34/2007, de 15 de novembre, en estar inclosa en el Catàleg d'activitats potencialment contaminadores de l'atmosfera (annex IV de l'esmentada llei, actualitzat pel Reial decret 100/2011, de 28 de gener). La construcció, muntatge, explotació, trasllat o modificació substancial, cessament o clausura de l'activitat està subjecta el règim d'autorització o notificació regulat en l'article 13 de la Llei 34/2007.  
5. La descontaminació dels VFVU es farà amb equips i instal·lacions adequats per a la quantitat i tipologia dels vehicles a descontaminar (elevadors o fossats, sistemes d'aspiració/extracció de fluids, etc.). El CAT disposarà de contenidors adequats per a emmagatzemar les bateries (amb possibilitat, en cas d'accident, de neutralització de l'electròlit allí mateix o en lloc pròxim) i haurà de complir els requisits tècnics establits en el Reial decret 265/2021, de 13 d'abril, en particular els relatius al maneig de gasos fluorats.  
6. La zona exterior, d'emmagatzematge dels vehicles descontaminats, estarà dotada d'un sistema de recollida d'aigües superficials que les dirigisca a un equip de tractament prèviament a l'abocament a la xarxa de sanejament del polígon, de conformitat amb la normativa ambiental i sanitària. La neteja i manteniment d'aquest sistema de tractament de les aigües i de la resta dels sistemes de recollida d'abocaments de la instal·lació serà realitzada per gestors autoritzats.  
7. Les accions incloses en el Programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Ordenar la publicació d'aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Aquesta declaració d'impacte ambiental no serà objecte de recurs sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 17 de gener de 2023.- El director general de Qualitat i Educació Ambiental: Joan Piquer Huerga.»